  Виталий Пронин 25-тӥ ноябре Россиын пусъёзы Анайлэсь нуналзэ. 23-тӥ ноябре Удмурт театрын сӥлы карозы шаерысьтымы адӟем карымон 25 анайёсты. «Анайлэн данэз» гадьпус сётозы Алнаш ёросысь Кизекгуртысь Анна Прокопьевалы но. А. Прокопьева17-тӥ ноябре Анна Николаевна Прокопьева аслэсьтыз 82 арес тырмонзэ пусйиз. Кизекгуртын вордскемын но вань улонзэ татын ортчытэмын, 5 аресысен атайтэк кылемын. Кытын гинэ ӧз ужа: «Маяк» колхозын учётчик, счетовод, «Молодая гвардия» колхозын бухгалтер вал, Асанысь сельсоветын но тыршиз. Нимысьтыз дышетскемез ӧй вал ке но, гуртын со воштыны луонтэм специалист лыдъяськылӥз. Озьы со нуналлы быдэ нырысь Кучыранэ, бӧрысь Асангуртэ ужаны ветлӥз. Мынон-ветлонэз 3-7 иськем люкаськылӥз. Куд-ог дыръя со, почтальон сямен, Кизекгуртын улӥсьёслы уждун, справкаос, пӧртэм документъёс вуттылӥз. Кема но ӟеч ужамез понна ужысь ветеран луиз. Кузпалэныз Алексей Васильевичен ӵош 5 нылпи будэтӥзы: 3 нылъёс но кыкто пиос. Нылъёссы вылӥ образование басьтӥзы. Нина Алексеевна Новгородцева ужа Алнашысь нылпи творчествоя юртын методист но педагог луыса, Надежда Алексеевна Шиврина - Ижевскысь 31-тӥ школаын дышетӥсь но завуч. Кыкназы ик Россиысь дышетон удысысь отличникъёс луо. Людмила Алексеевна Павлова ёрос администрациын ужа. Василий Алексеевич но Николай Алексеевич вордскем ёросазы ик водитель луыса ужало. Нылпиоссы табере ас семьяосынызы уло. Анайзэс бордазы возе Василий пиез. Кышномурт арлыдыз шоры уг учкы, юртъер котырын берга, внукъёссэ будэтыны юрттэ. Гуртоос сое туннэ но гажало, ас вакытаз ужамзэ ӟеч кылын тодазы ваё. Людмила Сурчакова Туспуктэмез авторлэн  